मुंगेर। राज्यस्तरीय तरंग वर्ष 2017-18 कार्यक्रम में खड़गपुर प्रखंड के नगर क्षेत्र अंतर्गत राजकीय बुनियादी अभ्याशाला की छात्रा राधा कुमारी ने राज्य स्तर पर सुगम संगीत प्रतियोगिता में द्वितीय स्थान प्राप्त कर सूबे में मुंगेर जिला का मान बढ़ाया है। राधा की इस उपलबधि पर बिहार शिक्षा परियोजना मुंगेर की तरफ से शुक्रवार को पोलो मैदान में आयोजित कार्यक्रम के दौरान उसे सम्मानित किया गया। प्राचीन मुरलीमनोहर ठाकुरबाड़ी के पुजारी और श्याम संगीत विद्यालय के उप प्राचार्य अरुण कुमार पाठक की पुत्री राधा कुमारी इसी वर्ष तरंग प्रतियोगिता के राज्य स्तरीय प्रतियोगिता में अपने सुर और लय के साथ गायकी का जलवा पेश करते हुए सुगम संगीत प्रतियोगिता में संपूर्ण बिहार में द्वितीय स्थान प्राप्त कर पूरे जिले को गौरवान्वित किया है। शुक्रवार को समारोह आयोजित कर राधा कुमारी को मुंगेर के सदर अनुमंडल पदाधिकारी खगेश चंद्र झा के द्वारा सम्मानित किया गया। वहीं राधा कुमारी की इस उपलब्धि पर राजकीय बुनियादी अभ्याशाला में भी विद्यालय की प्रधानाध्यापिका शशिकला देवी और शिक्षक चमकलाल यादव ने पुरस्कृत किया। संगीत मर्मज्ञ पंडित सियाराम पाठक की भतीजी राधा कुमारी को संगीत विरासत में मिली है।